Sacrosancta et Generalis Synodus Constantiensis dilectis Ecclesiæ filiis Abbati et conventui Monasterii Cluniacensis Matisconens. Diœcesis salutem et omnipotentis Dei benedictionem. Cum à nobis petitur quod justum est et honestum, tam vigor æquitatis, quàm etiam Ordo exigit rationis, ut id per sollicitudinem Officii nostri ad debitum perducatur effectum. Ea propter dilecti in domino filii vestris justis postulationibus grato concurrentes assensu, personas vestras et Monasterium vestrum Cluniacense, in quo divino estis obsequio mancipati, cum omnibus bonis quæ impræsentiarum et rationabiliter possidetis, aut infuturum justis modis præstante Domino poteritis adipisci, sub beati Petri protectione suscipimus atque nostra: necnon omnes libertates et immunitates à Romanis Pontificibus, sive per privilegia vel alias indulgentias vobis et eidem Monasterio vestro concessas, ac libertates et exemptiones sæcularium exactionum à regibus, Principibus, et aliis Christi fidelibus rationabiliter vobis et præfato Monasterio vestro indultas, cum pertinentiis suis, sicut ea omnia justè et pacificè possidetis, vobis et per vos eidem Monasterio vestro auctoritate nostra confirmamus, et præsentis scripti patrocinio communimus. Nulli ergo omninò hominum liceat hanc paginam nostræ confirmationis ac communitionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei et Beatorum Petri et Pauli Apostolorum ejus se noverit incursurum. Datum Constantiæ VI. Kal. Julii, anno à nativitate Domini millesimo quadringentesimo sexto decimo. Apostolicâ Sede vacante, sic signatum Joannes Grasseti.